CELEX: 62011TN0343
Language: lv
Date: 2011-06-28 00:00:00
Title: Lieta T-343/11: Prasība, kas celta 2011. gada 28. jūnijā — Nīderlande/Komisija

27.8.2011   
            
            
               LV
            
            
               Eiropas Savienības Oficiālais Vēstnesis
            
            
               C 252/41
            
         Prasība, kas celta 2011. gada 28. jūnijā — Nīderlande/Komisija
   (Lieta T-343/11)
   2011/C 252/91
   Tiesvedības valoda — nīderlandiešu
   
      Lietas dalībnieki
   
   
      Prasītāja: Nīderlandes Karaliste (pārstāvji — C. Wissels, M. de Ree, B. Koopman un C. Schillemans)
   
      Atbildētāja: Eiropas Komisija
   
      Prasījumi
   
   Prasītājas prasījumi Vispārējai tiesai ir šādi:
   
               —
            
            
               atcelt Eiropas Komisijas 2011. gada 18. aprīlī izziņotā Lēmuma 2011/244/ES, ar ko no Eiropas Savienības finansējuma izslēdz dažus dalībvalstu izdevumus, kurus tās attiecinājušas uz Eiropas Lauksaimniecības virzības un garantiju fonda (ELVGF) Garantiju nodaļu, uz Eiropas Lauksaimniecības garantiju fondu (ELGF) un uz Eiropas Lauksaimniecības fondu lauku attīstībai (ELFLA), 1. pantu tiktāl, ciktāl šī lēmuma 1. pants attiecas uz Nīderlandi un naudas summas EUR 22 691 407,79 apmērā par 2006. -2008. gadā deklarētajiem izdevumiem saistībā ar ražotāju organizāciju atzīšanu un darbības programmām, izslēgšanu no finansējuma;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Savas prasības pamatojumam prasītāja apgalvo, ka Komisija Lēmumā 2011/244/ES visas izmaksas saistībā ar iepakojumu iespiešanu neatkarīgi no šīs iespiešanas veida vai mērķa esot uzskatījusi par ražošanas izmaksām Regulas Nr. 1433/2003 (1) II pielikuma izpratnē un tādējādi neesot šīm izmaksām paredzējusi Kopienu finansējumu. Nīderlandes Karaliste pārstāv viedokli, ka ražotāju organizāciju preču zīmes vai zīmoga iespiešana uz iepakojumiem, kam ir arī reklāmas nolūks, esot jāuzskata par vispārīgu pārdošanas veicināšanu un/vai kvalitātes marķējuma pārdošanas veicināšanu, kā arī par ražotāju organizāciju preču zīmju/zīmogu pārdošanas veicināšanu. Šādu darbību izmaksas saskaņā ar Regulas Nr. 1433/2003 I pielikumu visnotaļ esot iekļaujamas finansējumā.
   Komisija turklāt ar Lēmumu 2011/244/ES esot pilnībā no finansējuma izslēgusi ražotāju organizācijas FresQ izdevumus saistībā ar darbības programmām ar pamatojumu, ka šī ražotāju organizācija neatbilstot Regulā Nr. 2200/96 (2) paredzētajiem atzīšanas nosacījumiem. Komisijas viedoklis balstās uz secinājumu, ka atsevišķas FresQ pārdošanas meitasorganizācijas pārdodot tikai viena ražotāja ražojumus un ka šī ražotāja šķietamās ietekmes uz pārdošanas meitasorganizāciju rezultātā FresQ vairs nepildot savu centrālo vadošo lomu attiecībā uz noietu un cenu veidošanu. Nīderlandes valdība pret šo viedokli un no tā izrietošajiem secinājumiem iebilst, norādot, ka Nīderlandes iestādēm esot bijis ražotāju organizācijas FresQ atzīšana jāatsauc.
   Prasības pamatošanai prasītāja izvirza četrus pamatus.
   
               1)
            
            
               Ar pirmo pamatu tiek apgalvots, ka, uzskatot izdevumus iepakojumu iespiešanai par vispārējām ražošanas izmaksām un līdz ar to izslēdzot tos no finansējuma, esot pārkāpts Regulas Nr. 1258/1999 (3) 7. panta 4. punkts un Regulas Nr. 1290/2005 (4) 31. pants, skatīti kopā ar Regulas Nr. 2200/96 15. pantu un Regulas Nr. 1433/2003 8. pantu, skatītu kopā ar tās I pielikuma 8. un 9. punktu.
            
         
               2)
            
            
               Ar otro pamatu tiek apgalvots, ka, secinot, ka ražotāju organizācija FresQ neesot ievērojusi atzīšanas kritērijus, esot pārkāpts Regulas Nr. 1258/1999 7. panta 4. punkts un Regulas Nr. 1290/2005 31. pants, skatīti kopā ar Regulas Nr. 2200/96 11. pantu un Regulas Nr. 1433/2003 6. un 7. pantu.
            
         
               3)
            
            
               Ar trešo, pakārtoti izvirzīto pamatu tiek apgalvots, ka, neiekļaujot Kopienas līdzfinansējumā visu atbalstu, ko FresQ ir saņēmusi tirdzniecības sezonās no 2004. līdz 2007. gadam, esot pārkāpts Regulas Nr. 1258/1999 7. panta 4. punkts un Regulas Nr. 1290/2005 31. pants, skatīti kopā ar Regulas Nr. 1433/2003 21. pantu.
               
                           —
                        
                        
                           Ar ceturto, pakārtoti tam izvirzīto pamatu tiek apgalvots, ka esot pārkāpts Regulas Nr. 1258/1999 7. panta 4. punkts un Regulas Nr. 1290/2005 31. pants, kā arī samērīguma princips, jo finanšu korekciju apjoms neesot samērīgs ar Lauksaimniecības fonda reālo finansiālo risku.
                        
                     
         
      (1)  Komisijas 2003. gada 11. augusta Regula (EK) Nr. 1433/2003, kurā izklāstīti sīki izstrādāti noteikumi par to, kā piemērot Padomes Regulu (EK) Nr. 2200/96 attiecībā uz darbības fondiem, darbības programmām un finansiālu palīdzību (OV L 203, 25. lpp.).
   
      (2)  Padomes 1996. gada 28. oktobra Regula (EK) Nr. 2200/96 par augļu un dārzeņu tirgus kopējo organizāciju (OV L 297, 1. lpp.).
   
      (3)  Padomes 1999. gada 17. maija Regula (EK) Nr. 1258/1999 par kopējās lauksaimniecības politikas finansēšanu (OV L 160, 103. lpp.).
   
      (4)  Padomes 2005. gada 21. jūnija Regula (EK) Nr. 1290/2005 par kopējās lauksaimniecības politikas finansēšanu (OV L 209, 1. lpp.).